ดีอีเอสแจ้งเตือนประชาชนหลังพบแก๊งคอลเซ็นเตอร์ใช้ QR Code หลอกดูดเงินร้านอาหารผ่านไลน์ ย้ำระมัดระวังก่อนสแกนจ่ายเงิน
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคม ฝ่ายการเมือง (ดีอีเอส) เปิดเผยว่า ในช่วงสัปดาห์ที่ผ่านมาพบข่าวการฉ้อโกงออนไลน์รูปแบบใหม่ของแก๊งคอลเซนเตอร์ด้วยการใช้ QR Code หลอกดูดเงิน โดยติดต่อร้านอาหารผ่านแอปพลิเคชันไลน์หลอกสั่งข้าวกล่องเพื่อนำไปจัดเลี้ยงประชุม และโอนมัดจำมาก่อนวันต่อมาโทรศัพท์บอกให้ร้านอาหารสั่งชุดอาหารพิเศษเพิ่มและส่ง QR Code มาให้ร้านบอกว่าจะจ่ายเงินเพิ่มให้ภายหลังอ้างว่าเป็น QR Code แอดไลน์เท่านั้นแต่เมื่อสแกนแล้วพบว่าหน้าจอเหมือนถูกไวรัส  โทรศัพท์เริ่มค้างระบบรวนต้องปิดเครื่อง จึงเตือนภัยให้ประชาชนตรวจสอบแหล่งที่มาเพราะคนร้ายจะหลอกให้โอนเงินไปบัญชีคนอื่นที่ไม่ใช่บัญชีของร้านค้า  โดยใช้กล้องมือถือส่องดูก่อนกด Scan หากพบลิงก์ที่ปรากฎ ไม่ตรงกับชื่อเว็บไซต์ที่ใช้บริการอยู่ไม่ควรกด Scan ต่อ หรือใช้โปรแกรมการ Scan ที่ระบุได้ว่าเป็นลิงก์ปลอมหรือหลอกลวง หากกดสแกนแล้วก่อนโอนเงินหรือทำธุรกรรมตรวจสอบให้แน่ใจว่าเป็นบัญชีของผู้ขายจริงหรือไม่ ก่อนที่จะโอนเงินชำระค่าสินค้าไป เพราะคนร้ายสามารถสร้าง QR CODE ปลอมบัญชีอื่นซึ่งไม่ใช่บัญชีของร้านค้าได้